Karl H. Bornhøft (SF), 2008-03-27:
Indholdet af L 107 er jo som bekendt et resultat af finanslovforhandlingerne om sundhedspakken, som SF ikke er en del af beklageligvis, vil jeg godt have lov til at sige.
Vi ville nemlig meget gerne have været med til at gøre det bedre.
For jeg skal også sige med det samme, at der er adskillige gode ting i det her forslag.
De nye tilbud, der ligger her, og som jo rent faktisk nu er blevet omtalt flere gange, er et gode.
Jeg vil dog også godt sige med det samme, at de lige knap nok kan dække vores ønsker.
Vi har faktisk også arbejdet ihærdigt for alle disse ting, men vi havde gerne set, at der var kommet lidt mere med, f.eks. at der var blevet afsat 100 mio. kr. til opstart af en national handlingsplan for det medicinske område.
Der, hvor vore veje så skilles, og hvor vi ikke finder at det er acceptabelt, er i forbindelse med finansieringen af de her tiltag.
I SF synes vi, det er kritisabelt, at disse initiativer i forslaget delvis skal finansieres via besparelser på medicintilskudssystemet, altså i alt 302 mio. kr.
Det er ikke småpenge, vi snakker om i den her sammenhæng.
Og så er det oven i købet på et område, hvor der i forvejen er en meget høj brugerbetaling.
Det kan efter vores opfattelse simpelt hen ikke være rigtigt, at egenbetalingsandelen på lægemiddelområdet øges i en situation, hvor danske patienter - det kan vi klart se af internationale sammenligninger - i forvejen betaler rigelig meget, for at sige det sådan mere direkte.
På medicinområdet er vi vel dem i Europa, der betaler mest selv.
Med det faktum in mente
synes jeg også, det er nødvendigt at understrege, at brugerbetalingen også har en negativ indflydelse på efterspørgslen efter den nødvendige medicin, og det er altså en problemstilling, som vi her i Folketinget er nødt til at forholde os til.
Det er vel rimeligt at sige, at sådan er det.
Netop den patientgruppe har jo ofte store udgifter til medicin på grund af flere sideløbende medicinkrævende diagnoser samt en langsom tilvænning til nye præparater.
Vi synes altså rent faktisk, det er forkert, at det er de ressourcesvage, der i høj grad kommer til at betale for, at raske får nogle forbedringer.
Forslagets initiativer har som bekendt generel karakter med hensyn til sundhedsforbedringer, som er målrettet mod hele befolkningen, og derfor mener vi ikke, det bør være medicinforbrugerne, der skal finansiere initiativerne, men befolkningen generelt.
Afslutningsvis vil jeg godt tillade mig at sige - jeg vil stadig væk understrege, at jeg er forholdsvis ny i den her sammenhæng - at jeg faktisk er noget skuffet over den demokratiske proces, som jeg har været en del af.
I kredsen af sundhedsordførere fik vi at vide, at der kun kunne diskuteres én finansieringsform, nemlig medicintilskudsordningen, og det kan man jo så nu i forslaget se ikke længere gælder.
Det blev heller ikke så meget som antydet, at andre emner kunne tages ind i forhandlingerne, og det kan vi så se i forslaget heller ikke holder stik.
Jeg vil bare tillade mig at sige, at jeg ikke synes, det er en klog måde at arbejde på i det samarbejdende folkestyre, og vi håber ikke, det skal være formen fremover.
Vi har til hensigt at deltage positivt i en anden form for forhandling.